Eva Madsen

*"This is another dimension where we never exist. But it's good to start the new life here." ---- Eva Sigrid Madsen*

**อีวา ซิกริด แมดเซน** เป็นหนึ่งในเจ้าหน้าที่ศูนย์วิจัยป่าไม้ เขตผู้ก้าวล้ำ เธอมักออกตัวเสมอว่าโลกนี้คือโลกคู่ขนาน ที่การกำเนิดของเธอและน้องชายไม่มีอยู่จริง

## บุคลิกภาพ

### รูปลักษณ์ภายนอก

เป็นหญิงสาวชาวยุโรป ความสูง 167 เซนติเมตร ผิวขาวแต่ไม่ซีด ผมยาวตรงสีน้ำตาลเข้มถึงกลางหลัง (และมัดไว้ด้วยโบว์สีขาว) ดวงตาสีฟ้าเข้ม มีท่าทางอ่อนโยนและยิ้มแย้มตลอดเวลา สวมชุดหมีสีน้ำเงินกรมท่า ภายใต้ชุดเป็นเสื้อคอเต่ามีซิปสะท้อนแสงสีฟ้า เป็นเครื่องแบบศูนย์วิจัยป่าไม้เขตผู้ก้าวล้ำ นอกเวลางานจะสวมชุดลำลอง เสื้อแขนยาวเปิดไหล่ตัวยาวกับกางเกงรัดรูปสีดำ

### ลักษณะนิสัย

อีวาเป็นคนที่ออกไปทางรักสนุก ไม่ถือตัวหรือเย่อหยิ่ง ค่อนข้างเป็นมิตรกับผู้คนได้ง่าย ขี้เบื่อ ไม่ค่อยชอบอะไรที่มีระเบียบจุกจิกไม่สมเหตุสมผล และไม่ยึดถือกับวัฒนธรรมประเพณีใดเป็นหลัก ซึ่งเป็นสาเหตุหลักที่ไม่ค่อยจะลงรอยกับแม่ของเธอสักเท่าไหร่ เพราะแนวความคิดที่ตรงกันข้ามอย่างสิ้นเชิง

แต่ถ้าถึงเวลาเอาจริงเมื่อไหร่ แม้แต่ฮิวอี้ เออร์เนสต์ และอีธานก็ไม่สามารถหยุดยั้งความมุ่งมั่นของเธอได้

## ประวัติ

### ที่มา

อีวาและน้องชาย เป็นร่างโคลนที่ถูกสร้างจากฐานข้อมูล DTX-6413 ของ Atlanta Marshall ซึ่งเป็นข้อมูลเก่าที่ถูกรักษาไว้โดยไม่มีการใช้งาน โดยกลุ่มแครกเกอร์ที่ลักขโมยมานั้น ต้องการขายข้อมูล DNA และดาต้าในประวัติศาสตร์เก่าเกินกว่า 200 ปีให้กับผู้ที่สนใจในประวัติศาสตร์ และการค้าอะไหล่เถื่อนจากร่างโคลนที่มี DNA จากยุคโบราณที่มีมูลค่าสูง

ซึ่งภารกิจในการชิงข้อมูลนั้นได้ล้มเหลว เนื่องจากอีธานได้ตามแกะรอยจนพบ HQ ของขบวนการนี้และทำให้เจ้าหน้าที่ตำรวจนำกองกำลังเข้าจับกุม และพบว่าข้อมูลที่ถูกนำมาโคลนร่างนั้น มีเด็กสองคนที่เกิดจากการจำลองความเป็นไปได้ในเหตุการณ์ที่ไม่มีอยู่จริงเพราะโศกนาฎกรรม Station 47 อยู่ด้วย

อีธานตัดสินใจเก็บเด็กทั้งสองคนไว้ และนำไปเลี้ยงดูโดยพ่อแม่บุญธรรม จนถึงวันที่ทั้งสองพี่น้องโตพอที่จะตัดสินใจยืนบนลำแข้งของตัวเอง จึงตัดสินใจออกจากบ้านมาเพื่อใช้ชีวิตใหม่ในศูนย์วิจัยป่าไม้ เขตผู้ก้าวล้ำ

### ชีวิตใหม่ในโลกคู่ขนาน

อีวาจำได้แค่ว่า เธอเป็นลูกสาวของนักบินอวกาศที่สร้างจรวดเป็นของตัวเองในช่วงกลางศตวรรษที่ 21 เท่านั้น ก่อนที่จะพบว่าตัวเองกลายเป็นเด็ก และอยู่ในโลกที่พ่อแม่ของเธอตายตั้งแต่ยังไม่ทันจะได้แต่งงานกันเลยด้วยซ้ำ แถมโลกที่เธอจากมาก็เป็นแค่เพียงการจำลองความเป็นไปได้เท่านั้นอีกด้วย

หลังจากได้ใช้ชีวิตใหม่กับพ่อแม่บุญธรรม และน้าที่คอยสนับสนุนทุกอย่างเป็นเวลาหลายปีแล้ว อีวาก็ตัดสินใจแยกตัวออกมาใช้ชีวิตด้วยตัวเองที่ศูนย์วิจัยป่าไม้ เพื่อค้นหาตัวตนและสมดุลของชีวิตในโลกใหม่นี้ โดยทำใจว่าไม่มีทางได้เจอหน้าพ่อแม่ตัวเองอีกต่อไป โดยมีฮิวอี้เป็นสมาชิกครอบครัวใหม่ และยังเป็นผู้ชายที่เธอรักมากที่สุดอีกด้วย

หลังจากเรียนจบมหาวิทยาลัยและแต่งงานได้หนึ่งปี อีวาก็พบกับความจริงที่ว่าน้าอีธานคืนชีพให้กับพ่อและแม่ของเธอด้วยเช่นกัน แต่สำหรับพ่อแม่ของเธอในโลกนี้แล้ว พวกเขาไม่รับรู้ถึงการมีลูกเลยด้วยซ้ำ เพราะพวกเขาตายไปเมื่อสามร้อยปีก่อนแล้ว...

และนั่นก็คือจุดเริ่มต้นของความสัมพันธ์ครอบครัวที่ยุ่งเหยิงที่สุดในมหานครไซเนีย เพราะแม่ก็มีอายุเท่ากับอีวาเป๊ะๆ อีกด้วย ส่วนพ่อก็เป็นหุ่นดรอยด์ติดอาวุธไปเรียบร้อยแล้ว

## หน้าที่ในศูนย์วิจัย

สมัยเข้ามาทำงานใหม่ๆ ในฐานะเด็กฝึกงานระดับ 1 หน้าที่หลักคือการฝึกร่างกายและลาดตระเวน ก่อนที่อีวาจะเลื่อนขั้นเป็นระดับ 2 เมื่อเข้าเรียนมหาวิทยาลัยเป็นนักวิจัยฝึกหัด และเลื่อนเป็นนักวิจัยระดับ 3 หลังจากได้วุฒิปริญญาตรีแล้ว (กฎนี้ใช้เหมือนกันทุกเขต)

ในฐานะนักวิจัยระดับ 3 กับวุฒิวิทยาศาสตร์พื้นฐาน อีวาได้รับมอบหมายให้ช่วยเหลืองานเอกสารหลัก และติดต่อกับหน่วยงานอื่นๆ นอกศูนย์วิจัยเสียเป็นส่วนมาก รวมถึงเฝ้าเวรมอนิเตอร์ความเป็นไปในผืนป่าใหญ่ ซึ่งฮิวอี้เองก็ส่งเธอไปอบรมความรู้ต่างๆ อยู่บ่อยครั้ง

## การปรากฎตัว

ในฟิคศูนย์วิจัยป่าไม้ของเกล ไม่เคยมีการพูดถึงศูนย์วิจัยป่าไม้สาขาอื่น แต่เกลเองก็รู้ดีว่ามีสาขาอื่นอยู่จริง ซึ่งเธอเองก็ไม่ยอมรับ เนื่องจากความอคติส่วนตัวที่เขตตัวเองเสียเปรียบที่สุด และหัวหน้าลิเซ่เองก็ไม่เคยติดต่อร่วมงานกับแผนกอื่นเลยเนื่องจากความหลัง

TTR-04 เคยวางโครงเรื่องที่มีสองพี่น้องอีวา-เออร์เนสต์เป็น NPC หลักแต่โครงการล่มไปก่อน อาจจะได้เจอในฟิคชั่นเฉพาะกิจได้สักวันหนึ่ง